ລາວຫາລືການຄຸ້ມຄອງເຄື່ອງຮັບສັນຍານວິທະຍຸ-ໂທລະພາບຜ່ານດາວທຽມ
ໃນວັນທີ 2 ຕຸລານີ້, ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ (ຖວທ), ໄດ້ຈັດກອງປະຊຸມປຶກສາຫາລືກ່ຽວກັບການຄຸ້ມຄອງອຸປະກອນ ເຄື່ອງຮັບສັນຍານວິທະຍຸ-ໂທລະພາບຜ່ານດາວທຽມ, ໂດຍການເປັນປະທານ ຂອງທ່ານ ສະຫວັນຄອນ ລາຊະມຸນຕີ ຮອງລັດຖະມົນຕີກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ ແລະ ພາກສ່ວນກ່ຽວຂ້ອງຕ່າງໆເຂົ້າຮ່ວມ.
ເພື່ອຫາລືການກຳນົດຫລັກການ ແລະ ມາດຕະການກ່ຽວກັບການຄຸ້ມຄອງຫົວໜ່ວຍທຸລະກິດ, ບໍລິສັດ, ຫ້າງຮ້ານ ແລະ ຕົວແທນທີ່ດຳເນີນທຸລະກິດກ່ຽວກັບການນຳເຂົ້າ, ຈຳໜ່າຍ ແລະ ບໍລິການອຸປະກອນຮັບສັນຍານວິທະຍຸ-ໂທລະພາບຜ່ານດາວທຽມຢູ່ລາວ ໃຫ້ເປັນລະບົບ, ທັນສະໄໝ, ປອດໄພ ແລະ ຖືກຕ້ອງຕາມລະບຽບກົດໝາຍ, ທັງຮັບປະກັນການປະຕິບັດພັນທະຕໍ່ລັດຢ່າງຖືກຕ້ອງຄົບຖ້ວນ, ປົກປ້ອງສິດຜົນປະໂຫຍດອັນຊອບທຳຂອງຜູ້ຊົມໃຊ້ໃນການຮັບຂໍ້ມູນຂ່າວສານຂອງພາຍໃນ, ພາກພື້ນ ແລະ ສາກົນ ຢ່າງມີປະສິດທິພາບ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງປະເທດ.
ໂອກາດນີ້, ທ່ານ ສະຫວັນຄອນ ລາຊະມຸນຕີ ໄດ້ເນັ້ນເຖິງຄວາມສຳຄັນຂອງນິຕິກຳດັ່ງກ່າວ, ເຊິ່ງເປັນເຄື່ອງມືສຳຄັນໃນການຄຸ້ມຄອງຂໍ້ມູນຂ່າວສານຜ່ານລະບົບດາວທຽມ, ການຄຸ້ມຄອງຜູ້ປະກອບການໃນການສະໜອງອຸປະກອນຮັບສັນຍານດາວທຽມໃຫ້ຖືກຕ້ອງຕາມແນວທາງ ແລະ ລະບຽບກົດໝາຍ,ພ້ອມທັງສະກັດກັ້ນຈານດາວທຽມທີ່ນຳເຂົ້າ, ຈຳໜ່າຍ ແລະ ບໍລິການອຸປະກອນຮັບສັນຍານວິທະຍຸ-ໂທລະພາບຜ່ານດາວທຽມທີ່ບໍ່ຖືກຕ້ອງເພື່ອປົກປ້ອງຜູ້ບໍລິ ໂພກ.